NORAKSTS

|  |  |
| --- | --- |
| 22.12.2022. | Nr.18/13 |

###### PAŠVALDĪBAS LĪDZDALĪBAS IZVĒRTĒJUMS

###### SIA “JELGAVAS ŪDENS”

(ziņo: S.Barone-Upeniece)

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

SIA “JELGAVAS ŪDENS” ir 100% Jelgavas valstspilsētas pašvaldībai piederoša kapitālsabiedrība, kuras pamatdarbība ir ūdensapgādes un kanalizācijas, notekūdeņu savākšanas, novadīšanas un attīrīšanas pakalpojumu organizēšana iedzīvotājiem.

Publiskas personas kapitāla daļu un kapitālsabiedrību pārvaldības likuma 4.panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma (turpmāk – VPIL) 88.pantam. Saskaņā ar Publiskas personas kapitāla daļu un kapitālsabiedrību pārvaldības likuma 7.panta pirmo daļu publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma 88.panta pirmajā daļā minētajiem gadījumiem.

Personu apvienība “Civitta” (turpmāk – Civitta), pamatojoties uz 2022. gada 10. maijā noslēgto līgumu, veikusi Jelgavas valstspilsētas pašvaldības līdzdalības izvērtējumu  
SIA "JELGAVAS ŪDENS", ietverot ekonomisko, juridisko un ietekmes uz konkurenci izvērtējumu un veikusi konsultācijas ar biedrību “Latvijas tirdzniecības un rūpniecības kamera” (turpmāk – LTRK), biedrību “Latvijas ūdensapgādes un kanalizācijas uzņēmumu asociācija” (turpmāk – LŪKA) un Konkurences padomi (turpmāk – KP).

LTRK 29.08.2022. vēstulē Nr.2022/701 pauž viedokli, ka publiskā pārvalde var iesaistīties komercdarbībā, ja tā izpilda vismaz vienu no diviem kritērijiem: 1) publiskas pārvaldes kapitālsabiedrība apsaimnieko valsts interesēm nozīmīgus stratēģiskos aktīvus, nodrošinot to vērtības pieaugumu un tautsaimniecības izaugsmi, vienlaikus nesot atbildību sabiedrības priekšā par to izmantošanu, un/vai 2) iesaistoties komercdarbībā tiek novērstas brīvā tirgus nepilnības. LTRK aicina pašvaldību, lemjot par līdzdalības saglabāšanu  
SIA ,”JELGAVAS ŪDENS”, ņemt vērā LTRK minētos priekšnoteikumus. Tāpat LTRK aicina pārskatīt kapitālsabiedrību sniegtos pakalpojumus un pēc iespējas vairāk kapitālsabiedrību darbības nodrošināšanā iesaistīt privāto sektoru.

LŪKA 29.08.2022. vēstulē Nr.08/06 pauž viedokli, ka pašvaldībai ir nepieciešams saglabāt dalību SIA “JELGAVAS ŪDENS”, nodrošinot normatīvo tiesību aktu prasībām atbilstošu, sabiedrībai pieejamu un ilgtspējīgu pašvaldības deleģēto autonomo pakalpojumu sniegšanu, kā arī atbilstošu pakalpojumu sniegšana ilgtermiņā, vienlaikus saglabājot ekonomiski pamatotu un samērīgu maksu par šiem pakalpojumiem, nav iespējama bez pašvaldības kā kapitāldaļu turētāja iesaistes kopējas teritorijas attīstības stratēģijas īstenošanā un finanšu resursu piesaistes nodrošināšanā. LŪKA ieskatā ūdenssaimniecības pakalpojumu sniegšana ir vides un sabiedrības drošības un veselības jautājums, līdz ar to šo pakalpojumu sniegšanu nedrīkst nodot privāto tirgus dalībnieku rokās.

KP 13.12.2022. vēstulē Nr. 1.7-2/1216 atzinusi, ka SIA “JELGAVAS ŪDENS” pamatdarbība centralizēto ūdensapgādes un pakalpojumu tirgū ir uzskatāma kā stratēģiski svarīga un atbilst VPIL 88. panta pirmās daļas 1. un 2. punktā paredzētajiem nosacījumiem. Līdz ar to KP nav iebildumu pret Pašvaldības līdzdalības saglabāšanu kapitālsabiedrībā attiecīgo pakalpojumu nodrošināšanai.

Attiecībā uz papildu pakalpojumiem (ūdens atjaunošana/pārtraukšana, ūdens apgāde, komercuzskaites mēraparātu plombēšana/uzstādīšana/nomaiņa un mezglu izbūve) KP secina, ka tie ir atbilstoši VPIL 88. panta pirmās daļas 1. un 2. punktam, jo tie ir stratēģiski svarīgi, lai nodrošinātu kvalitatīvus un drošus ūdenssaimniecības pakalpojumus.

Attiecībā uz citiem kapitālsabiedrības papildu pakalpojumiem (tīklu remonts un pievadu būvniecība; transporta pakalpojumi; nekustamā īpašuma noma) KP secina, ka kapitālsabiedrība ar savu darbību neietekmē negatīvi konkurenci. Savukārt transporta pakalpojumi un nekustamā īpašuma noma nodrošina līdzekļu lietderīgu izmantošanu.

Attiecībā uz asenizācijas pakalpojumu sniegšanu un mezglu izbūvi (ārpus Ūdenssaimniecības pakalpojumu likumā noteiktajam) KP secina, ka šo pakalpojumu sniegšanas tirgos pirmšķietami nevarētu tikt konstatēta tirgus nepilnība, līdz ar to kapitālsabiedrībai nebūtu jāturpina šādu pakalpojumu sniegšana.

Attiecībā uz decentralizēto kanalizācijas sistēmu reģistra uzturēšanu pašvaldībai un kapitālsabiedrībai nepieciešams regulāri vērtēt, lai kapitālsabiedrības darbības atbilstu konkurences neitralitātes principam.

KP aicina pašvaldību un kapitālsabiedrības regulāri veikt konkurences neitralitātes risku novērtējumu, konsultējoties ar komersantus pārstāvošām biedrībām vai nodibinājumiem.

Saskaņā ar Publiskas personas kapitāla daļu un kapitālsabiedrību pārvaldības likuma 4.panta pirmo daļu, 7.pantu un Valsts pārvaldes iekārtas likuma 88.panta septīto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atzīt, ka SIA “JELGAVAS ŪDENS” darbība atbilst Publiskas personas kapitāla daļu un kapitālsabiedrību pārvaldības likuma 4.pantā un Valsts pārvaldes iekārtas likuma 88.panta pirmās daļas 1., 2. un 3.punktā noteiktajiem nosacījumiem, kad publiska persona savu funkciju efektīvai izpildei var saglabāt līdzdalību esošā kapitālsabiedrībā, ja tiek novērsta tirgus nepilnība, kapitālsabiedrības darbības rezultātā tiek radīti tādi pakalpojumi, kas ir stratēģiski svarīgi pašvaldības administratīvās teritorijas attīstībai, un tiek pārvaldīti tādi īpašumi, kas ir stratēģiski svarīgi pašvaldības administratīvās teritorijas attīstībai.
2. Saglabāt Jelgavas valstspilsētas pašvaldības tiešo līdzdalību SIA “JELGAVAS ŪDENS” un turpināt kapitālsabiedrības darbību esošajā statusā.
3. Noteikt, ka SIA “JELGAVAS ŪDENS” vispārējais stratēģiskais mērķis 2023.-2027.gadam ir kvalitatīvu un daudzveidīgu komunālo pakalpojumu (ūdensapgādes un kanalizācijas, notekūdeņu savākšanas, novadīšanas un attīrīšanas pakalpojumu) nodrošināšana. Jelgavas valstspilsētas pašvaldības iedzīvotājiem.
4. Uzdot kapitāla daļu turētāja pārstāvim kontrolēt SIA “JELGAVAS ŪDENS” līdzdalības izvērtējumā iekļauto secinājumu un ieteikumu izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī